Ufahamu
Language: Swahili | Genre: Exam

MADHILA YALIYOMPATA REHEMA

Rehema alizaliwa katika kitongoji cha Wema. Banati huyu alizaliwa baada ya mwongo mmoja. Haya yalitokea baada ya wavyele wake kupiga bismillahi kwa Dayani angalau awape kituliza nyoyo zao. Familia bila watoto si familia. Rehema aliendekezwa kwa tunu na vinono kwa vitanga vyote viwili vya mikono, ungedhani ni yai la kuatamia. Alinunuliwa kila aina ya lipasi mpya.

Mwana wa watu alikuwa na uso ambao haukustahili kurembeshwa. Aidha uso wa kuvutia hauhitaji kuungwa wajihi. Kila gulamu alimmezea mate au kumkonyezea jicho. Hata hivyo, Rehema alikuwa na macho mawenge. Wahenga na wahenguzi hawakukosea waliponena kuwa hakuna kizuri kisichokuwa na dosari.

Baada ya Rehema kutiwa unyagoni, baba yake alisafiri katika nchi ambayo upeo wa macho hauwezi kufika wala wito wa insi kusikika. Baada ya majonzi ya kuhuzunisha kumtoweka, Rehema alijua kuwa angefanya lolote lile alilolipenda. Mama yake aliyekuwa amebugia na kubugua chumvi kiasi cha haja alijifunga kibwebwe na kumlea kwa vitanga vya mikono miwili. Hakutaka binti yake kufunzwa na dunia hii ambayo ni tambara bovu.

Baada ya kubaleghe alianza kuyapuuza mawaidha ya mama yake. Hangesikia lolote la mwadhini wala la mtekamaji msikitini. Masikio yake aliyatianta. Mama yake aliogelea katika ziwa la biwi la simanzi. Kweli kuzaa mwana si kazi, kazi ni kulea.

“Mama wewe uliyekongeka na kukongekana kweli, mvi zimejaa kichwani wafikiria sijui nilifanyalo? Mwia wote unionapo na auladi, wanifukuza kama fisi karamuni” alizidi. Tafadhali, niachie maisha yangu. Mimi si juha bin zuzu yamkini wewe ndiwe fisi kasoro mkia”. Rehema alimtupia cheche za matusi. Hakufahamu kuwa asiyesikia la mkuu bila shaka hupatwa na makuu. Dunia ilimngoja kumfunza. Kweli, la kuvunda halina ubani na chombo cha kuzama hakina usukani. Mama hakuelewa sababu ya mwanawe kuwa kichwa kigumu. Alikuwa na marafiki walioshibana lau insi au chanda na pete. Alitoka mastakimuni mwao, kuchanganya miludi mojα kwα mojα hadi κα muhibu wake. Kijana alikuwa kamngojα κα hamu na ghamu. Mara tu, alipouona uso wake alimkimbilia, akamkumbatia kisha kumpiga pambaja.

Mwana wa watu hakujua kuwa alikuwa akijichimbia kaburi lake mwenyewe. Chambilecho mchezea mavi hayaachi kumnuka. Bila kujali togo wala jando, Rehema na muhibu wake walianza kufanya yasiyotajika. Lo! Banati yule baada ya kukataa abadan katan kufunzwa na mamaye, dunia iliyo na aina zote za waja ilimpokea. Dunia ni kama tufani baharini, yataka miti iliyojikita sawa sawa.